FI Euroopan unionin virallinen lehti CE 84/438

(2004/C 84 E/0510)

KIRJALLINEN KYSYMYS P-0633/04

esittäjä(t): Saïd El Khadraoui (PSE) komissiolle

(24. helmikuuta 2004)

Aihe: Komission integroiminen Brysselin kaupunkiin

Komissiossa työskentelee Brysselissä noin 21 000 virkamiestä, ja heidän käytössään on erittäin kattava infrastruktuuri. Komission infrastruktuuripolitiikkaa koskevassa tiedonannossa (1) käsitellään toimielimen sijoittautumista Brysseliin, ja siinä kiinnitetään huomiota erityisesti EU-korttelien ympäristön oloihin.

Tiedonantoon kuuluu toimintasuunnitelma Brysseliin sijoittautumista koskevista näkökohdista: EU:n imago Brysselissä, komission henkilöstön liikkuvuutta ja asumisjärjestelyjä koskevat toimintalinjat sekä vuoropuhelu Belgian viranomaisten kanssa eri tasoilla.

Onko komissio keskustellut suunnitelmista muiden EU:n toimielinten ja Belgian eri viranomaisten kanssa? Jos on, milloin asiasta keskusteltiin, ja jos ei, mitkä syyt pääsiassa estivät sen?

Aikooko komissio tehdä aloitteen, jotta asiaa koskevat keskustelut avataan muiden toimielinten kanssa? Aikooko se vakuuttaa niille, että asiassa on toimittava yhtenäisesti?

Belgian hallitus päätti hiljattain Flanderin hallituksen esimerkin mukaisesti tarjota henkilökunnalleen ilmaiset työmatkat. Aikooko komissio ryhtyä samoihin toimiin?

Aikooko komissio integroida lastenhoito- ja koululaitoksensa paremmin Brysselin olemassa oleviin palveluihin ja avata ne kaikille Brysselin asukkaille (myös kustannukset mukaan lukien), jotta edistetään paikallisen väestön ja komission henkilöstön välisiä tiiviimpiä yhteyksiä?

Neil Kinnockin komission puolesta antama vastaus

(23. maaliskuuta 2004)

Euroopan yhteisön toimielimet ovat perustaneet toimielinten välisen infrastruktuuria, logistiikkaa ja sisäisiä palveluja käsittelevän työryhmän (Inter-Institutional Infrastructure, Logistics and Internal Services Working Group) jonka tarkoituksena on koordinoida Brysselissä sijaitsevien toimielinten kiinteistöjä ja infrastruktuuria koskevaa politiikkaa ja niiden yhteydenpitoa isäntämaan viranomaisten kanssa. Työryhmä on käsitellyt komission tiedonantoa Brysselin kiinteistöpolitiikasta ja infrastruktuurista (2) sekä Plan Médiateur -tutkimusta (3), belgialaista neuvoa-antavaa hankesuunnitelmaa, jonka tarkoituksena on saada aikaan parannuksia Brysselin sillä alueella, missä myös Eurooppa-kortteli sijaitsee. Näitä aiheita käsittelevissä keskusteluissa on käynyt ilmi, että jokainen toimielin on vakuuttunut johdonmukaisen ja rakentavan lähestymistavan tarpeesta. Samoin yhteydenpitoa Belgian viranomaisten kanssa jatketaan eri tasoilla (Brysselin pääkaupunkialueen, liittovaltion hallituksen, kiinteistöosaston ja puolijulkisten yhteisöjen kuten liikenneyhtiö MIVB/STIB:n kanssa). Komissio haluaa vahvistaa yhteyksiä näihin viranomaisiin Plan Médiateur -tutkimusta käsittelevien pohdintojen kautta.

Komission ehdotusta kodin ja työpaikan välillä julkisilla kulkuneuvoilla kulkevien virkamiesten matkakustannusten vähentämiseksi tarkastellaan vielä osana komission infrastruktuuri- ja logistiikkatoimiston valmistelemaa liikkuvuussuunnitelmaluonnosta. Ehdotuksen on määrä valmistua myöhemmin tänä vuonna. Ensimmäiseksi komission on selvitettävä, onko tällaisen suunnitelman täytäntöönpanoon käytettävissä rahoitusta, ja mikäli ei, onko mahdollista löytää vaihtoehtoisia rahoituslähteitä.

Mitä lastenhoitojärjestelyihin tulee, komission johtamien lastenhoitopaikkojen odotuslistoilla on tällä hetkellä yli 360 lasta. Tämänhetkisten arvioiden mukaan tämä luku nousee unionin laajenemisen myötä noin 770:een. Tällä hetkellä on siis epätodennäköistä, että niihin voitaisiin ottaa muita kuin virkamiesten lapsia. Komissio on lisännyt omien lastenhoitopaikkojensa määrää osittain siksi, että Brysselissä on yleisesti puutetta sopivista paikoista. Lastenhoitopaikkojen järjestäminen on erityisesti mainittu tavoite sekä komission uudistuksen sosiaalipalveluja koskevassa osuudessa että sen sitoumuksessa järjestää kaikille virkamiehille yhtäläisiä mahdollisuuksia edistävät työolot.

(1) KOM(2003)755.

(2) KOM(2003) 7 5 5 lopullinen.

(3) Ombudsplan Bru/Eur Médiateur -tutkimus, Aries Consultants. Pääministerin kanslian ja Brysselin pääkaupunkialueen presidentin kanslian tilaama tutkimus.